b'\n_START_ARTICLE_\nTierauha\n_START_PARAGRAPH_\nTierauha oli aiemmin k\xc3\xa4yt\xc3\xb6ss\xc3\xa4 ollut lain antama turva, joka suojasi tiell\xc3\xa4 kulkijoita._NEWLINE_Vuoden 1734 lain rikoskaaren 21 luku k\xc3\xa4sitteli tierauhaa. Sen mukaan "Joka ly\xc3\xb6den karkaa toisen p\xc3\xa4\xc3\xa4lle yleisell\xc3\xa4 tiell\xc3\xa4 tahi kadulla, taikka ly\xc3\xb6pi ja murtaa rikki matkustawaisen ajokalut, sakoitettakoon nelj\xc3\xa4kymment\xc3\xa4 talaria rauhan rikkomisesta ja tappelusta lain mukaan; palkitkoon my\xc3\xb6s wahingon." Pyk\xc3\xa4l\xc3\xa4 kumottiin 1866. _NEWLINE_Viiden talarin sakon joutui maksamaan se, joka huusi ja kiljui yleisell\xc3\xa4 tiell\xc3\xa4, kadulla tai kujalla, tai jos loukkasi toista sanoilla tai muulla tavoin. Puolet sakosta meni ilmiantajalle ja puolet vaivaisille Kuninkaallinen sota-artikla vuodelta 1798 puolestaan m\xc3\xa4\xc3\xa4r\xc3\xa4si otettavaksi kiinni ja vangittavaksi sen, joka melusi tai pauhasi vahdin luona, kadulla tai torilla._NEWLINE_Vuonna 1752 s\xc3\xa4\xc3\xa4dettiin 10 talarin sakko sille, joka ahdisti tai esti posteljoonin, postinpit\xc3\xa4j\xc3\xa4n tai postiratsastajan kulkua, eik\xc3\xa4 antanut heille puolta tiet\xc3\xa4. Postiratsastajalla tuli olla vaakuna rinnassa ja h\xc3\xa4nen tuli hyviss\xc3\xa4 ajoin antaa merkki postitorvella. Vuoden 1734 laki s\xc3\xa4\xc3\xa4ti 40 talarin sakon sille, joka purki tai turmeli siltoja, kaatoi peninkulmapylv\xc3\xa4it\xc3\xa4 tai muita tielle asetettuja merkkej\xc3\xa4. Tekij\xc3\xa4 joutui my\xc3\xb6s korvaamaan vahingon._NEWLINE_Vuoden 1889 rikoslaki s\xc3\xa4\xc3\xa4ti 300 markan sakon tai korkeintaan kolmen kuukauden vankeuden sille, joka yleisell\xc3\xa4 tiell\xc3\xa4, kadulla tai kulkuv\xc3\xa4yl\xc3\xa4ll\xc3\xa4 meluamalla taikka kiroilemalla h\xc3\xa4iritsi rauhaa. Enint\xc3\xa4\xc3\xa4n sadan markan sakko annettiin henkil\xc3\xb6lle, joka yleisell\xc3\xa4 tiell\xc3\xa4, kadulla tai muulla julkisella paikalla oli juovuksissa ja siksi her\xc3\xa4tti pahennusta. Vuonna 1959 rangaistuksen suuruudeksi muutettiin 10\xe2\x80\x93100 p\xc3\xa4iv\xc3\xa4sakkoa._NEWLINE_My\xc3\xb6s maaseudun yleinen j\xc3\xa4rjestyss\xc3\xa4\xc3\xa4nt\xc3\xb6 vuodelta 1928 kielsi meluamisen ja kiroilemisen yleisell\xc3\xa4 tiell\xc3\xa4. Tierauhan nykyaikainen vastine on j\xc3\xa4rjestyslaissa, jossa kiellet\xc3\xa4\xc3\xa4n j\xc3\xa4rjestyksen h\xc3\xa4iritseminen yleisell\xc3\xa4 paikalla. Yleisi\xc3\xa4 paikkoja ovat muun muassa tiet, kadut ja jalkak\xc3\xa4yt\xc3\xa4v\xc3\xa4t.'